Land se ‘ergste’ reeksverkragter kry swaar strafArgieffoto. ŉ 29-jarige man wat deur die polisie as die ergste reeksverkragter in die land bestempel word, is Vrydag in die Grahamstad-hooggeregshof in die Oos-Kaap gevonnis. Kapt. Mali Govender, polisiewoordvoerder, het gesê die verkragter, Lonwabo Solontsi, se vonnis volg nadat hy vroeër in dieselfde hof skuldig bevind is aan 39 aanklagte van verkragting, sewe aanklagte van roof, 14 aanklagte van roof met verswarende omstandighede, vier aanklagte van huisbraak met die opset om te verkrag en drie aanklagte van huisbraak met die opset om te verkrag en te roof. “Die misdrywe het tussen November 2010 en Julie 2015 plaasgevind en die sake strek oor drie provinsies – die Wes-Kaap, die Oos-Kaap en Noordwes,” het Govender gesê. “Sy slagoffers was uitsluitlik meisies en vroue tussen 11 en 46 jaar oud.” Regter Thamie Beshe het in haar vonnisoplegging die ondersoekspan geloof vir hul toewyding tot die ondersoek en koördinering van DNS-bewyse. Beshe het gesê sy sou Solontsi 12 lewenslange vonnisse met ŉ totaal van 706 jaar tronkstraf kon oplê, maar het hom egter vir ŉ onbepaalde tyd tronk toe gestuur. “Hy word as ŉ gevaarlike krimineel verklaar en word vir ŉ onbepaalde tydperk gevangenisstraf opgelê. Ingevolge artikel 286 (B)(2) moet hy weer ná ŉ periode van 25 jaar se tronkstraf voor die hof gebring word sodat sy vonnis heroorweeg kan word.” Die beskuldigde se aansoek om verlof tot appèl is geweier.